1994-ben tesztpilótaként szerződött a Benettonhoz, azonban JJ Lehto idény eleji balesete miatt lehetőséget kapott arra is, hogy versenyzőként bemutatkozhasson, bár nem minden futamon állították rajthoz. A német nagydíjon pályafutása legveszélyesebb szituációját élte át: a bokszutcában a melléfolyó benzin miatt autója kigyulladt, de sikerült időben eloltani, így Verstappennek nem esett baja. Legjobb eredménye (egész pályafutására nézve is) a magyar nagydíjon és a belga nagydíjon elért harmadik helyezés volt. A világbajnokságot a 10. helyen zárta.